
Добрыя ўчынкі неабходныя!
У папярэднім выпуску я пачаў казань з пытаньня: што важнейшае – вера ў Хрыста або добрыя ўчынкі? Мой адказ зводзіўся да таго, што паводле Бібліі вера ў Хрыста як Збаўцу поўнасьцю неабходная, бо бязь веры ў Хрыста мы няздольныя дасягнуць збаўленьня перад Богам рэлігійнымі абрадамі або добрымі ўчынкамі. Гэтаму вучыць Слова Божае, як напрыклад мы чытаем ў другім Пасланьні да эфэсянаў: «Ласкай вы збаўлены празь веру, і гэта (значыцца, збаўленьне) не ад вас – Божы дар, каб ніхто не хваліўся. Бо мы – Ягоны твор, створаныя ў  Хрысьце Ісусе на добрыя ўчынкі, якія Бог загадзя прыгатаваў, каб мы ў іх хадзілі».
 Са запісанага апосталам Паўлам мы заключаем, што чалавек атрымлівае збаўленьне ад Бога вераваньнем у Збаўцу Хрыста, а сапраўднае вераваньне праяўляецца зьмененым характарам і паводзінамі – менавіта, добрымі ўчынкамі ў жыцьці нованаверненага. Гэта адпавядае таму, што ў іншым месцы апостал Павал кажа: «Так што хто ў Хрысьце, той новае стварэньне; старое мінула, вось, сталася ўсё новае”.
 Значыцца, добрыя ўчынкі таксама неабходныя ў жыцьці верніка, бо яны паказваюць, што ён па-сапраўднаму перажыў духоўнае адраджэньне ад Духа Сьвятога. Памятайма, што новае жыцьцё даецца нам Духам Сьвятым, што значыць, пасьля навярненьня да Хрыста сапраўдная здольнасьць і сіла жыць новым зьмененым жыцьцём перадаецца верніку Духам Сьвятым. 
Калі богабаязны чалавек першапачаткова знаёміцца са зьместам Дабравесьця Хрыстовага, ён чуе заклік Бога навярнуцца да Яго каяньнем і вераваньнем у Збаўцу Хрыста. Слова Божае паведамляе, што перад маральна дасканалым і бязгрэшным Богам усе людзі зьяўляюцца грэшнікамі, парушальнікамі Ягоных запаведзяў, і кожны мае патрэбу ў ачышчэньні ад сваіх грахоў. Даруюцца грахі тым, хто перад Госпадам прызнаецца ў сваёй грэшнасьці і спавядаецца ў вядомых яму грахах. Апостал Пётра аднойчы зьвярнуўся да слухачоў з імпэратывам: «Дык пакайцеся і вярнэцеся (да Бога), каб сьцерліся грахі вашыя» – то бок, такім спосабам чалавек ачышчаецца ад сваіх мінулых грахоў. Ня толькі даруюцца яму грахі, але ён перажывае тое, што Хрыстос назваў «нараджэньнем звыш», гэта значыць – новае духоўнае адраджэньне ад Духа Сьвятога. У відзе Духа Сьвятога Бог уваходзіць у сэрца кожнага чалавека, які пакаяўся, увераваў і прыняў Хрыста за свайго Збаўцу. 

Калі мы ўпершыню навярнуліся да Бога, то прыйшлі з пустымі рукамі без усякіх заслуг. Збаўленьне было дадзена нам дзякуючы Гасподняй ласцы, што дзейнічала і ператварыла нас у людзей, гатовых Госпада слухацца згодна зь Ягонай воляй. Ніякіх добрых учынкаў мы ня мела прадставіць Яму. Бог падарыў нам збаўленьне як падарунак і мы можам толькі дзякаваць Яму за Ягоную міласэрнасьць і ласку. Апостал Павал так і напісаў сваім маладым ў веры братам і сёстрам у Эфэсе: «І вас, мёртвых праз праступкі і грахі вашыя, у якіх вы некалі хадзілі паводле веку гэтага сьвету, па волі князя, які валадарыць у паветры духа (то бок - шатана), які дзейнічае цяпер у сынах непакорнасьці, — між якімі і мы ўсе жылі некалі ў пажаданьнях цела нашага, выконваючы волю цела і думак, і былі па прыродзе дзецьмі гневу, як і іншыя. Бог, багаты міласэрнасьцю, празь вялікую Сваю любоў і нас, мёртвых праз праступкі, ажывіў разам з Хрыстом, – ласкай [Божай] вы збаўленыя, – і Ён нас уваскрэсіў, і пасадзіў у нябёсах у Хрысьце Ісусе, каб зьявіць у вяках, якія прыходзяць, бязьмернасьць багацьця ласкі Сваёй у ласкавасьці да нас у Хрысьце Ісусе».
 У гэтых словах мы бачым, што Бог праявіў Сваю любоў да нас, якія ўверавалі, і зрабіў з нас новымі людзьмі зь перамененай мэтай жыць праведным жыцьцём пад уплывам і кантролем Хрыста. 

Мы ўжо пачулі словы апостала Паўла да эфэскіх вернікаў, у якіх ён сказаў, што Бог па ласцы Сваёй даў нам збаўленьне, каб мы пачалі жыць праведным жыцьцём. Апостал пазьней у гэтым пасланьні больш падрабязна растлумачвае, што гэта значыць на самой практыцы. Ён піша напрыклад, што трэба «адкінуць... ранейшы лад жыцьця старога чалавека, які зьнішчаецца ў падманлівых пажаданьнях, а абнавіцца духам розуму вашага і апрануцца ў новага чалавека, які створаны паводле Бога ў праведнасьці і сьвятасьці праўды. Дзеля гэтага, адкінуўшы хлусьню, гаварэце кожны праўду бліжняму свайму, бо мы чальцы адзін аднаму. Гневайцеся, ды не грашэце: няхай сонца не заходзіць у гневе вашым; і не давайце месца д’яблу. Хто краў, няхай больш не крадзе, а лепш працуе, робячы добрае рукамі сваімі, каб меў што даць таму, хто мае патрэбу. Аніякае благое слова няхай не выходзіць з вуснаў вашых, а толькі добрае дзеля збудаваньня ў веры, каб ласку давала тым, што слухаюць. І не засмучайце Сьвятога Духа Божага, Якім вы запячатаныя на дзень адкупленьня. Усякая горыч, і ярасьць, і гнеў, і крык, і блюзьнерствы няхай будуць аддаленыя ад вас разам з усім ліхім. Будзьце ж адзін да аднаго добрымі, спагадлівымі, прабачаючы адзін аднаму, як і Бог у Хрысьце прабачыў вам».
 Ізноў пытаемся –  ці добрыя ўчынкі неабходныя ў жыцьці веруючага ў Хрыста? Паводле апосталавых словаў – сапраўды так, безумоўна! Казаць, што мы верым у Хрыста, прынялі Яго за свайго Збаўцу – вось гэта адно, але што пасьля? Па вераваньні мы павінны праяўляць характар Хрыстоў. Праўда, упачатку можа ня так ясна і зладжана будзем праяўляць Ягоныя рысы характару, але перамена павінна ўжо ў нас паказвацца і зь цягам часу тым больш падмацоўвацца і становіцца ўсё больш і больш яўнай. Ці ж так бывае ў маім і тваім жыцьці, шаноўны слухачу? Кожны з нас павінен ставіць сабе пытаньне: а ці я ўзрастаю і глыбей разьвіваюся ў Хрыстовых пачуцьцях і паводзінах? 

У дачыненьні да пытаньня праведнага жыцьця ў вернікаў я зацікавіўся тым, як раньнія хрысьціяне ўспрымалі гэтае пытаньне і што аб гэтым пісалі? Знайшоў некалькі цікавых прыкладаў з твораў раньніх знакамітых вернікаў Хрыстовых. Яны жылі падчас першых двух стагоддзяў пасьля адыходу апошняга з апосталаў. Пачынаю зь верніка Хрыстовага Айца Варнавы. Ён у адным месцы запісаў: «Дык выходзіць так, што шлях прасьвятленьня заключаецца ў наступным: калі нехта жадае адправіцца і прыбыць у вызначанае месца (то бок – папасьці ў неба), ён мусіць быць руплівым па добрых учынках».
 Айцец Варнава накіроўваў гэтыя словы тым, хто верыў у Хрыста як Збаўцу, таму ён падкрэсьліваў важнасьць пасьлядоўнікам Хрыстовым праяўляць добрыя ўчынкі. Для яго канчатковы стан вернікаў залежыць ад таго, як яны пражывалі зямное жыцьцё. Ці яны заставаліся вернымі Хрысту і гэта паказвалі добрымі ўчынкамі па Божай волі? Для Айца Варнавы верыць у Хрыста было найважнейшае пытаньне, але ён таксама разумеў, што вернік Хрыстоў мусіць выконваць добрыя ўчынкі згодна з Хрыстовымі запаведзямі, выказанымі пры Нагорнай пропаведзі. 

Айцец Клімэнт Рымскі пісаў нямала пра ролю Гасподняй ласкі, але ён таксама падкрэсьліваў важнасьць вернікам быць выканаўцамі Слова Божага праз добрыя ўчынкі. Вось некаторыя моманты зь ягоных слоў: «Мы апраўданы сваімі ўчынкамі, ня толькі словамі... Майце на ўвазе, улюбёныя, што з руплівасьцю трэба выконваць тыя рэчы, якія зьяўляюцца добрымі і прыемнымі Гасподу... Будзьма старанна імкнуцца да таго, каб знаходзіцца сярод тых, хто спадзяецца на Бога з той мэтай, каб нам заставацца ўдзельнікамі ў Гасподніх абяцаных дарах. Улюбёныя, якімі мерамі гэтага дасягнуць? Наступнымі: калі нашае разуменьне асноўваецца на веры ў Бога, калі мы рупліва шукаем тых рэчаў, якія зьяўляюцца прыемнымі і прымальнымі Яму, калі мы робім тыя рэчы, якія пагаджаюцца зь Ягонай чыстай воляй. Калі робім тое, што адпавядае шляху праўды і адганяе ад нас усякую няправеднасьць і грэшнасьць». 

Апрача таго мы маем адно зь першых вядомых казаньняў пасьля афармленьня Новага Запавету, што называецца Пасланьнем Другога Клімэнта. У казані пішацца: «У наступным складваецца нашае ўзнагарода – тое, што мы вызнавалі Яго, Які нас збавіў. Але чым мы вызнавалі Яго? Вызнавалі Яго тым, што выконвалі тое, што Ён загадаў нам і не парушалі Ягоных запаведзяў, але праяўлялі Яму гонар ня толькі вуснамі, але ўсім сэрцам і ўсім разуменьнем... Будзьма ня толькі зьвяртацца да Яго са сваімі просьбамі, бо гэта само па сабе ня збавіць нас. Ён сказаў: «Ня ўсе, хто скажа мне: Госпадзе! Госпадзе! будуць збаўлены, але толькі тыя, хто выконваў праведныя ўчынкі». З тае прычыны, браты, будзьма вызнаваць Яго сваімі добрымі ўчынкамі, любячы адзін аднаго».

Яшчэ аднаго з айцоў царквы працытую – словы, выказаныя Айцом Феофілам, які пражываў і служыў у Антыёхіі. Ён напісаў твор у абарону біблійнага хрысьціянства ўсходнім язычнікам свайго часу. Ён запісаў: «Таму, хто цярпліва працягвае рабіць дабро і шукае бесьсьмяротнасьць, Ён (Госпад) дасьць вечнае жыцьцё... Тое, што сам чалавек навёў на сябе сваёю неасьцярожнасьцю і непаслушэнствам, Бог па Сваёй дабрыні і дбайнасьці прапаноўвае яму дар пры ўмове, што ён пачне падпарадкоўвацца Яму (Госпаду). Чалавек навёў сьмерць на сябе, а калі пачне слухацца волі Божай, ён атрымае вечнае жыцьцё. Бог даў нам Закон і сьвятыя запаведзі, і тыя, хто іх выконвае, атрымае збаўленьне». Ці гэта значыць, што мы часткова заслугоўваем збаўленьне і часткова атрымліваем збаўленьне ад Бога як дар? Не, ад пачатку і да канца збаўленьне аказваецца дарам ад Бога для нас, але яно даецца нам пры той умове, што мы не перастаём любіць Бога і Хрыста, застаёмся вернымі Богу да апошняга моманту зямнога жыцьця і падпарадкоўваемся Ягоным запаведзям. Так, прыйдуць тыя моманты, калі нешта ня так мы зробім, згрэшым. Калі так здараецца, то мы можам прызнацца перад Госпадам, што зграшылі, папрасіць у Яго і атрымаць дараваньне граху і працягваць падтрымліваць блізкую сувязь з Госпадам». 

Памятайма выказанае Хрыстом, што «Хто мае запаведзі Мае і захоўвае іх, той любіць Мяне, а таго, хто любіць Мяне, будзе любіць Айцец Мой, і Я палюблю яго, і зьяўлюся яму».
 Калі мы, сучасныя вернікі Хрыстовы, кажам, што любім Яго, то гэта мы мусім паказваць паслухмянасьцю Ягоным запаведзям і добрымі ўчынкамі, накіраванымі іншым людзям. Вера ў Хрыста мусіць быць паслухмянай Яму і Ягонаму Слову. Айцец Ірэней напісаў: «Вераваць у Яго (Хрыста) азначае тое, што мы выконваем Ягоную волю... У дачыненьні да пытаньняў паслухмянасьці і правільнай дактрыны, ня ўсе аказваюцца сынамі Божымі. Толькі тыя, якія па-сапраўднаму веруюць у Яго і гатовыя выконваюць Ягоную волю, - такія зьяўляюцца сынамі Божымі... Тыя, хто Яго ня слухаюць, ад Яго будуць адлучаны, то бок яны перастаюць быць Ягонымі сынамі».

Слухачы памятайма словы апостала Паўла:Так што, улюбёныя мае, як вы заўсёды слухаліся, ня толькі, калі я прыходзіў, але шмат больш цяпер, у адсутнасьць маю, са страхам і трымценьнем зьдзяйсьняйце збаўленьне сваё, бо Бог ёсьць Той, Які дзейнічае ў вас паводле ўпадабаньня [Свайго], каб вы і хацелі, і дзейнічалі. Усё рабэце без нараканьняў і хістаньняў, каб вы былі беззаганнымі і шчырымі дзецьмі Божымі, беззаганнымі сярод пакаленьня скрыўленага і сапсаванага, у якім вы сьвеціце, як сьвятло ў сьвеце, захоўваючы слова жыцьця, на пахвалу маю ў дзень Хрыстоў, што я не надарма бег і не надарма працаваў».
 У гэтым дапамажы нам, Госпадзе Божа, амэн.
� Пасланьне да эфэсянаў 2:9-10


� Другое пасланьне да карынфянаў 5:17


� Пасланьне да эфэсянаў 2:1-7


� Там жа, 4:23-32


� Цытаты раньніх хрысьціян узяты з кнігі на англійскай мове «What the Early Christians Believed about Salvation», аўтарам якога ёсьць David Bercot.


� Дабравесьце паводле Яна 14:21


� Пасланьне да філіпцянаў





